Kabeldiefstal: Twee City Power-wagte, nog vier vasArgieffoto: SAPD/Twitter City Power, Johannesburg se kragverskaffer, het die inhegtenisneming van ses verdagtes, onder wie twee van sy veiligheidsbeamptes, vir kabeldiefstal en vandalisme, verwelkom. Die twee City Power-beamptes en drie Mosambiekse burgers is Saterdag by die nutsmaatskappy se koperkabelbergingsfasiliteit in Booysens in hegtenis geneem. Volgens Isaac Mangena, woordvoerder van City Power, is tekens van koperkabeldiefstal in die bergingsfasiliteit al sedert April opgemerk, maar was daar geen tekens van gedwonge toegang nie. “Voorlopige ondersoek het aan die lig gebring dat twee veiligheidsbeamptes kop in een mus met ander kriminele was. Daar is vasgestel dat die veiligheidsbeamptes die diefstal sou reël en hul makkers aan die agterkant van die perseel sou laat inkom.” Mangena het gesê daar word vermoed dat die wagte al geruime tyd by dié onwettige aktiwiteite betrokke is en dat daar moontlik nog werknemers betrokke is. Die verdagtes sal binnekort in die hof verskyn. In nog ’n voorval is ’n verdagte in Moffatview vir kabeldiefstal in hegtenis geneem nadat drie gesteelde koperkabels in sy besit gevind is. Volgens Mangena vererger beurtkrag die situasie met meer kabeldiefstal wat plaasvind wanneer die krag af is. “Daar is die afgelope naweek minstens 23 voorvalle van diefstal van kabels en batterye, asook vandalisme, in verskillende gebiede reg oor Johannesburg aangemeld.”